મોટી ચલણી નોટો બંધ કરવાનું પગલું દેશ માટે આવકાર્ય હોવા છતાં રૂ.ર૦૦૦ની નોટ બહાર પાડવા અંગે આર્થિક ક્ષેત્રના તજજ્ઞો આશંકા વ્યક્ત કરી રહ્યા છે. તેમના મતે રૂ.ર૦૦૦ની નોટથી આવનારા સમયમાં ભ્રષ્ટાચારને પ્રોત્સાહન પણ મળી શકે છે. સરકાર આ અંગે અનેક વિચારણા કરી શકે તેમાં બેમત નથી, પરંતુ આ એકાએકના નિર્ણયથી અરાજકતા ફેલાશે તેનો અંદાજ કદાચ સરકારને નહીં હોય. એટલે જ સરકારે પછીથી કેટલાક નિર્ણયો જાહેર કરવા પડ્યા હતા. સરકારની આ જાહેરાતની અસર રાષ્ટ્રીય ધોરીમાર્ગો પરના ટોલનાકાઓ પર થઈ હતી. આથી જ માર્ગ અને પરિવહન મંત્રી નીતિન ગડકરીએ ત્રણ દિવસ માટે દેશના તમામ ટોલનાકા પર ટોલટેક્સ ન વસૂલવા અપીલ કરવી પડી હતી.